Umumiy foydalanishdagi avtomobil yoʻllarini ekspluatatsiya qilish ishlarini autsorsing asosida xususiy sektor tomonidan amalga oshirishni tashkil etish chora-tadbirlari toʻgʻrisida
(resolution, 2024-04-24)

Umumiy foydalanishdagi avtomobil yoʻllarini ekspluatatsiya qilish ishlariga xususiy sektor korxonalarini keng jalb qilish uchun sharoit yaratish hamda avtomobil yoʻllari sohasida autsorsing tizimini keng joriy etish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Yoʻl xoʻjaligi sohasini yanada takomillashtirish chora-tadbirlari toʻgʻrisida” 2023-yil 10-oktabrdagi PQ-330-son qarori bilan tajriba-sinov tariqasida Qoraqalpogʻiston Respublikasi va viloyatlarda uzunligi 20 kmgacha boʻlgan umumiy foydalanishdagi avtomobil yoʻllarini ekspluatatsiya qilish ishlariga autsorsing asosida xususiy sektorni jalb qilish belgilanganligi hamda loyihalar roʻyxati tasdiqlanganligi maʼlumot uchun qabul qilinsin. 2. Quyidagilarni nazarda tutuvchi Umumiy foydalanishdagi avtomobil yoʻllarini ekspluatatsiya qilish ishlarini autsorsing asosida xususiy sektor tomonidan amalga oshirish tartibi toʻgʻrisidagi vaqtinchalik nizom ilovaga muvofiq tasdiqlansin: autsorserni aniqlash, shartnoma tuzish va hisob-kitoblarni amalga oshirish tartibi; autsorsing xizmatlarini moliyalashtirish tartibi; autsorser va buyurtmachining huquqlari va majburiyatlari; autsorsing xizmati koʻrsatilishi yuzasidan monitoringni amalga oshirish tartibi. 3. Transport vazirligi xuzuridagi Avtomobil yoʻllari qoʻmitasi (keyingi oʻrinlarda — Avtomobil yoʻllari qoʻmitasi) Qoraqalpogʻiston Respublikasi Vazirlar Kengashi va viloyatlar hokimliklari bilan birgalikda 2024-yil 1-maydan boshlab tajriba-sinov tariqasida umumiy foydalanishdagi avtomobil yoʻllarini ekspluatatsiya qilish ishlariga autsorsing asosida xususiy sektorni jalb qilish loyihalari boʻyicha eʼlonlarni davlat xaridlarining maxsus axborot portali hamda ommaviy axborot vositalariga, shuningdek, Avtomobil yoʻllari qoʻmitasining rasmiy veb-saytiga joylashtirsin. 4. Transport vazirligi umumiy foydalanishdagi avtomobil yoʻllarini ekspluatatsiya qilish ishlariga autsorsing asosida xususiy sektorni jalb qilish boʻyicha oʻtkaziladigan tajriba-sinov natijalariga koʻra ijobiy koʻrsatkichlarga erishilgan takdirda, 2025-yil 1-dekabrga qadar keyingi yillar uchun autsorsing asosida ekspluatatsiya qilinadigan umumiy foydalanishdagi avtomobil yoʻllari boʻyicha Vazirlar Mahkamasiga takliflar kiritsin. 5. Belgilansinki, umumiy foydalanishdagi avtomobil yoʻllarini autsorsing asosida ekspluatatsiya qilish ishlari 2024-yil 1-maydan boshlab Davlat budjetidan Avtomobil yoʻllari qoʻmitasiga umumiy foydalanishdagi avtomobil yoʻllarini taʼmirlash, ekspluatatsiya qilish hamda tabiiy ofat oqibatlarini bartaraf qilish va ularning oldini olish ishlariga ajratilgan mablagʻlar doirasida asoslantirilgan hisob-kitoblarga muvofiq moliyalashtiriladi. 6. Transport vazirligi Avtomobil yoʻllari qoʻmitasi bilan birgalikda ikki oy muddatda Toshkent davlat transport universitetida yoʻl xoʻjaligi xodimlari, shu jumladan, xususiy sektor vakillari uchun “Avtomobil yoʻllarini ekspluatatsiya qilish” yoʻnalishida malaka oshirish va kasbiy qayta tayyorlash dasturi boʻyicha alohida oʻquv kurslarini tashkil etsin. Bunda avtomobil yoʻllarini ekspluatatsiya qilishni tashkil etishning umumiy tamoyillari, avtomobil yoʻllarini taʼmirlash va saqlash ishlarini tashkil etish, avtomobil yoʻllarini obodonlashtirish va jihozlashda eng ilgʻor texnologiyalarni va zamonaviy usullarni tanlash, avtomobil yoʻllari holatini monitoring qilish va baholash, ekspluatatsiya qilish xarajatlari smetasini hisoblash, eng maqbul texnologiyalarni tanlash, sifat menejmentini joriy qilish boʻyicha oʻquv modullari inobatga olinsin. 7. Avtomobil yoʻllari qoʻmitasi ushbu qaror ommaviy axborot vositalarida va ijtimoiy tarmoqlarda keng sharhlab borilishini hamda uning mazmun-mohiyati jamoatchilikka tushuntirilishini taʼminlasin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.J. Ramatov, transport vaziri I.R. Maxkamov hamda Avtomobil yoʻllari qoʻmitasi raisi vazifasini bajaruvchi J.Yu. Tursunov zimmasiga yuklansin. 1. Ushbu Vaqtinchalik nizom umumiy foydalanishdagi avtomobil yoʻllarini ekspluatatsiya qilish ishlarini autsorsing asosida xususiy sektor tomonidan amalga oshirish tartibini belgilaydi. Ushbu Vaqtinchalik nizom 2026-yil 1-yanvarga qadar amal qiladi. 2. Ushbu Vaqtinchalik nizomda kuyidagi asosiy tushunchalar qoʻllaniladi: autsorser — shartnoma asosida umumiy foydalanishdagi avtomobil yoʻllarini ekspluatatsiya qiluvchi tadbirkorlik subyekti; autsorsing — umumiy foydalanishdagi avtomobil yoʻllarini ekspluatatsiya qilish ishlarini shartnoma asosida autsorserga oʻtkazish; buyurtmachi — Transport vazirligi xuzuridagi Avtomobil yoʻllari qoʻmitasining Qoraqalpogʻiston Respublikasi va viloyatlar avtomobil yoʻllari bosh boshqarmalari; ekspluatatsiya qilish — umumiy foydalanishdagi avtomobil yoʻllarini taʼmirlash, saqlash va qishki qarov ishlarini bajarish; talabgor — autsorsing asosida umumiy foydalanishdagi avtomobil yoʻllarini taʼmirlash, saqlash va qishki qarov ishlarini bajarish uchun tanlashda (tenderda) ishtirok etadigan tadbirkorlik subyekti. 3. Buyurtmachi ekspluatatsiya qilish ishlarini autsorserga oʻtkazishda quyidagi talablarga rioya qilishi shart: autsorserni qonunchilik hujjatlari asosida tanlab olish; ekspluatatsiya qilish ishlarining iqtisodiy samaradorligini oshirishni koʻzda tutish. 4. Autsorser davlat xaridlari toʻgʻrisidagi qonunchilik hujjatlariga muvofiq eng yaxshi takliflarning davlat xaridlari elektron tizimi orqali amalga oshiriladigan tanlash (keyingi oʻrinlarda — tanlash) yoki tender savdolari asosida aniqlanadi. 5. Tanlash (tender) toʻgʻrisidagi axborot buyurtmachi tomonidan davlat xaridlarining elektron tizimiga tanlash (tender) oʻtkazish toʻgʻrisidagi eʼlonni va tanlash (tender) boʻyicha xarid qilish xujjatlarini joylashtirish yoʻli bilan maʼlum qilinadi. Tanlash (tender) oʻtkazilishi toʻgʻrisidagi eʼlon va tanlash (tender) boʻyicha xarid qilish hujjatlari buyurtmachi tomonidan takliflarni qabul qilish muddati tugaydigan sanadan tegishincha kamida besh ish kuni (tanlashda) va oʻn ikki ish kuni oldin (tenderda) davlat xaridlarining elektron tizimiga hamda Transport vazirligi huzuridagi Avtomobil yoʻllari qoʻmitasining rasmiy veb-saytiga, shuningdek, ommaviy axborot vositalarida joylashtiriladi. 6. Eʼlonda tanlash (tender) shartlari va taqdim etilishi lozim boʻlgan hujjatlar roʻyxati, ekspluatatsiya qilish ishlari, shartnoma asosida autsorserga beriladigan umumiy foydalanishdagi avtomobil yoʻlining bir yillik ekspluatatsiya xarajatlari haqidagi maʼlumotlar aniq koʻrsatiladi. 7. Talabgor tomonidan taqdim etiladigan tanlash (tender) hujjatlarning toʻgʻriligi uchun talabgor javobgar hisoblanadi. 8. Tanlash (tender) natijalari boʻyicha shikoyatlar qonunchilik hujjatlariga muvofiq koʻrib chiqiladi. 9. Autsorsing shartnomasi belgilangan avtomobil yoʻllarini ekspluatatsiya qilish ishlarining barcha bosqichlari uchun bir moliya yiliga tuziladi. 10. Avtomobil yoʻllarini autsorsing asosida ekspluatatsiya qilish boʻyicha shartnomani tuzishda quyidagilar nazarda tutilishi lozim: shartnomaning ajralmas qismi boʻlgan xizmatlar koʻrsatish va moliyalashtirish jadvallari; belgilangan tartibda oldindan toʻlov mablagʻlarini ajratish; moliyalashtirish jadvaliga muvofiq xizmatlar koʻrsatishni har oyda moliyalashtirib borish; hisobot oyidan keyingi oyning 5-sanasidan kechiktirmagan holda, xizmatlar koʻrsatish boʻyicha bajarilgan ishlar uchun tegishli hisob-fakturani buyurtmachiga takdim etish; bajarilayotgan ishlar sifati uchun autsorserning javobgarligini oshirish. 11. Talabgorlar quyidagi holatlarda tanlash yoki tender savdolarida ishtirok etishiga yoʻl qoʻyilmaydi: yoʻl qurilish-taʼmirlash yoʻnalishida uch yildan kam tajribaga ega boʻlgan tashkilotlar; taʼsis hujjatlari, moliyaviy qatnashish, xolding shaklida va boshqa shakllarda ifodalangan bir-biri bilan bevosita tashkiliy-huquqiy bogʻliq boʻlgan tashkilotlar; buyurtmachi rahbar xodimlarining yaqin qarindoshlari taʼsisligida tashkil etilgan tashkilotlar; xarid qilish tartib-taomillari ishtirokchisining rahbari yoki taʼsischisi buyurtmachi va uning rahbarlariga nisbatan bevosita bogʻliq boʻlsa yoxud ulardan birortasi ushbu tashkilotning taʼsischisi yoki rahbari hisoblansa; talabgor davlat xaridlari toʻgʻrisidagi maxsus axborot portalining insofsiz ishtirokchilari yagona reyestriga kiritilgan boʻlsa; shartnomani bajarish uchun zarur texnik, moliyaviy, moddiy, kadrlar resurslari hamda boshqa resurslarning mavjud emasligi; soliqlar, yigʻimlar hamda kreditlar boʻyicha muddati oʻtgan qarzdorlikning mavjudligi; oʻziga nisbatan joriy etilgan toʻlovga qobiliyatsizlik tartib-taomillarining mavjudligi; talabgorning oldingi yoʻl-kurilish obyektlari boʻyicha bajarilmay qolgan majburiyatlari boʻlgan taqdirda. 12. Buyurtmachi zarur boʻlganda autsorsing xizmatlarining oʻziga xos xususiyatlaridan kelib chiqqan holda, ishtirokchilarga qoʻshimcha talablar belgilashga haqli. Ishtirokchilarni qoʻshimcha talablar asosida oʻrganish dastlabki malaka tanlovi orqali amalga oshiriladi. Bunda ishtirokchilarga qoʻyiladigan qoʻshimcha talablar davlat xaridlarining asosiy prinsiplarga zid boʻlmasligi kerak, shuningdek, davlat xaridi toʻgʻrisidagi axborotda ishtirokchilarga qoʻyiladigan qoʻshimcha talablar ushbu axborot eʼlon qilingan paytda koʻrsatilgan boʻlishi lozim. 13. Autsorsing xizmatlarini moliyalashtirish miqdori Transport vazirligi xuzuridagi Avtomobil yoʻllari qoʻmitasi tomonidan Iqtisodiyot va moliya vazirligi bilan kelishilgan holda tasdiqlanadigan yillik xarajatlar smetasi asosida belgilanadi. Bunda autsorsing asosida ekspluatatsiya qilish xarajatlari uchun mablagʻlar belgilangan idoraviy meʼyorlarga muvofiq ajratiladi. 14. Koʻrsatilgan xizmatlar hisob-kitobi shartnoma oylik summasining 15 foizi oldindan oʻtkazib berilgach, qolgan 85 foizi haqiqatda koʻrsatilgan xizmatlar summasidan kelib chiqib, hisobot oyidan keyingi oyning yakuniga qadar, yilning dekabr oyi uchun moliya yili oxirgi kunidan kechikmagan holatda amalga oshiriladi. Buyurtmachi va autsorser oʻrtasida oʻzaro hisob-kitoblar mazkur Vaqtinchalik nizomga ilovaga muvofiq sxema asosida amalga oshiriladi. 15. Autsorser quyidagi huquqlarga ega: koʻrsatilgan xizmatlar uchun oʻz vaqtida toʻlovlar toʻlanishini talab qilish; koʻrsatilgan xizmatlar natijasida foyda olish; buyurtmachidan shartnoma shartlarining bajarilishini talab qilish; avtomobil yoʻlini ekspluatatsiya qilish maqsadida tegishli boʻlgan barcha hujjatlarni olish. Autsorser qonunchilik xujjatlariga hamda shartnomaga muvofiq boshqa huquqlarga ham ega boʻlishi mumkin. 16. Autsorserning majburiyatlari quyidagilardan iborat: ekspluatatsiya qilish ishlari yakuni boʻyicha qonunchilik hujjatlarida belgilangan tartibda tegishli shakldagi hujjatlar asosida bajarilgan ishlarni buyurtmachiga topshirish; autsorsing xizmatini koʻrsatishda yoʻl harakati xavfsizligini taʼminlash hamda texnika, yongʻin, mehnat muhofazasi, sanitariya qoidalari, normalari va gigiyena talablariga qatʼiy rioya etish; ishlar va xizmatlar sifatli bajarilishini taʼminlash; autsorser tomonidan ekspluatatsiya ishlari amalga oshirilayotgan avtomobil yoʻlida oʻziga yuklangan majburiyatlarni bajarmaganligi oqibatida yoʻl harakati ishtirokchilariga va transport vositalariga yetkazilgan zararning oʻrnini qonunchilikda belgilangan tartibda qoplash; shartnomani bekor qilish haqida buyurtmachini ikki oy oldin yozma ravishda ogohlantirish, ushbu muddat tugaguniga qadar esa buyurtmachining tegishli xizmatlarini uzluksiz tashkil etishni taʼminlash. Autsorser zimmasiga qonunchilik hujjatlariga va shartnomaga muvofiq boshqa majburiyatlar ham yuklanishi mumkin. 17. Buyurtmachi quyidagi huquqlarga ega: autsorserdan ishlarni sifatli va belgilangan muddatlarda bajarilishini talab qilish; autsorserdan avtomobil yoʻlida amalga oshirilgan ekspluatatsiya qilish ishlari boʻyicha tegishli maʼlumotlarni talab qilib olish; doimiy ravishda belgilangan avtomobil yoʻlini ekspluatatsiya qilish ishlarini joyiga chiqib, autsorser faoliyatiga bevosita aralashmagan holda oʻrganish hamda uning oʻz vaqtida va toʻliq bajarilishini nazorat qilish; aniqlangan mavjud muammolar yuzasidan ularni bartaraf etish boʻyicha autsorserga koʻrsatma va takliflar berish. Buyurtmachi qonunchilik hujjatlariga hamda shartnomaga muvofiq boshqa huquqlarga ham ega boʻlishi mumkin. 18. Buyurtmachining majburiyatlari quyidagilardan iborat: autsorserga avtomobil yoʻlini ekspluatatsiya qilish maqsadida tegishli boʻlgan barcha hujjatlarni taqdim etish; ekspluatatsiya qilish ishlari yakuni boʻyicha autsorser tomonidan bajarilgan ishlarni amaldagi qonunchilik doirasida qabul qilish; shartnomaga muvofiq belgilangan muddat va shartlar asosida autsorserga koʻrsatilgan xizmatlar uchun oʻz vaqtida toʻlovlarni toʻlash; yuzaga kelgan muammoli masalalarni hal etishda yordam koʻrsatish boʻyicha autsorser bilan doimiy aloqa yoʻlga qoʻyilishini taʼminlash. Buyurtmachi zimmasiga qonunchilik hujjatlari va shartnomaga muvofiq boshqa majburiyatlar ham yuklanishi mumkin. 19. Autsorsing xizmatlari monitoringi autsorser tomonidan ekspluatatsiya qilinadigan umumiy foydalanishdagi avtomobil yoʻllarida taʼmirlash, saqlash va qishki qarov ishlarini bajarish jarayonida buyurtmachi tomonidan amalga oshiriladi. Monitoring natijalari boʻyicha hisobotlar buyurtmachi tomonidan kelgusi oyning 5-sanasiga qadar Transport vazirligi huzuridagi Avtomobil yoʻllari qoʻmitasiga topshiriladi. 20. Monitoring quyidagilar orqali amalga oshiriladi: ushbu Nizomga muvofiq ekspluatatsiya qilish ishlari toʻgʻrisida muntazam ravishda hisobot va maʼlumotlarni yigʻish; zarur hollarda, amalga oshirilayotgan ishlarni taxlil qilish uchun autsorserdan qoʻshimcha maʼlumotlarni soʻrash. 21. Monitoring autsorser tomonidan belgilangan avtomobil yoʻlini ekspluatatsiya qilish boʻyicha oʻz majburiyatlarini bajarish sifati va ajratilgan moliyaviy resurslardan foydalanish samaradorligini oshirish maqsadida amalga oshiriladi. 22. Quyidagilar monitoringning asosiy vazifalari hisoblanadi: ishlarning bajarilishini doimiy kuzatish; autsorser tomonidan ekspluatatsiya qilish ishlarini amalga oshirish boʻyicha oʻz majburiyatlariga rioya etilishini taʼminlash; ishlarni amalga oshirish imkoniyatiga taʼsir etuvchi xavflarni oʻz vaqtida aniqlash va bartaraf etish choralarini koʻrish boʻyicha takliflar tayyorlash; ishlarning amalga oshirilishi toʻgʻrisidagi maʼlumotlarni shakllantirish va birlashtirish; autsorser faoliyatini takomillashtirish boʻyicha takliflar ishlab chiqish. 23. Mazkur Vaqtinchalik nizom bilan tartibga solinmagan munosabatlar amaldagi qonunchilik hujjatlariga muvofiq tartibga solinadi. 24. Avtomobil yoʻllarini ekspluatatsiya qilish boʻyicha amalga oshirilayotgan ishlarning sifatiga autsorser javobgar hisoblanadi. 25. Mazkur Vaqtinchalik nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar.